Η αντιμετώπιση αγχωδών διαταραχών μέσα από τον έλεγχο του αυτόνομου νευρικού συστήματος
Authors: Ζαφείρη Ελευθερία 
Published: September 2021

Εισαγωγή: Το άγχος αποτελεί εδώ και πολλά έτη αντικείμενο προβληματισμού και μελέτης πλήθους διεθνών ερευνών και αυτό γιατί οι συνέπειές του στην ζωή και την υγεία των ανθρώπων χαρακτηρίζονται καταστροφικές. Φτάνει μόνο να αναλογιστούμε πόσα προβλήματα ψυχικής και γενικότερα υγείας δημιουργεί, μπορούμε εύκολα να αντιληφθούμε την επιτακτική ανάγκη να προστατευτούμε από αυτό. Επιστήμονες προτείνουν διάφορους τρόπους για την αντιμετώπισή του μεταξύ των οποίων και φυσικούς, χωρίς φάρμακα. Ένας από αυτούς είναι και η νευροφυσιολογική μέθοδος της βιοανάδρασης. Σκοπός: Σκοπός της παρούσας εργασίας είναι η αξιολόγηση της συμβολής της άνευ φαρμάκων μεθόδου βιοανάδρασης Brain Boy Universal Professional, στην διαχείριση του στρες και την αντιμετώπιση των δυσμενών συνεπειών του άγχους στην ζωή και την υγεία των ανθρώπων. Μέθοδος: Η μελέτη διενεργήθηκε σε δείγμα που προσέρχονταν στον ιδιωτικό χώρο της ιατρικής εταιρείας παροχής υπηρεσιών υγείας με την επωνυμία «ΘΕΡΑΠΕΥΤΙΚΗ ΑΝΤΙΛΗΨΗ», προκειμένου να λάβει βοήθεια για την διαχείριση του άγχους και το πρόβλημα που είχε δημιουργήσει στον καθένα. Το δείγμα συμπλήρωνε δύο φορές το ερωτηματολόγιο της κλίμακας άγχους της HAMILTON. Μία φορά πριν από την πρώτη συνεδρία και μία μετά από δέκα συνεδρίες. Παράλληλα με την κλίμακα της Hamilton οι συμμετέχοντες συμπλήρωναν και την κλίμακα της Zung Self Rating Scale (SAS), ένα ερωτηματολόγιο το οποίο αποτελεί εργαλείο αξιολόγησης των διαταραχών άγχους και έχει χρησιμοποιηθεί ευρέως σε μελέτες. Η συμπλήρωση γινότανε μία φορά στην αρχή και μία μετά από δέκα συνεδρίες. Χρησιμοποιήθηκε επίσης το μηχάνημα βιοανάδρασης του Brain Boy Universal Professional που αποτέλεσε το εργαλείο με το οποίο γινότανε οι συνεδρίες με τους συμμετέχοντες και οι μετρήσεις των αποτελεσμάτων της κάθε άσκησης που πραγματοποιούσε το άτομο μέχρι την ολοκλήρωση του κύκλου των δέκα συνεδριών του προγράμματος. Το μηχάνημα δίνει την εικόνα του καθενός με αντικειμενικότητα και μέσα από τα αποτελέσματα των μετρήσεων που επιτυγχάνονται, αξιολογείται και σε ποιο σημείο του προγράμματος βρίσκεται κάθε φορά το άτομο ή το πότε φτάνει τυπικά στο τέλος του προγράμματος. Όλες οι μετρήσεις από την πρώτη έως την τελευταία συνεδρία συγκεντρώθηκαν μέχρι το τέλος έτσι ώστε να είναι ορατή και στο ίδιο το άτομο η πορεία του και η εξέλιξή του. Το ίδιο το άτομο είχε την δυνατότητα να βλέπει σε γράφημα τα αποτελέσματα της κάθε συνεδρίας ενώ παράλληλα μπορούσε να γίνει σύγκριση του γραφήματος με αυτό της προηγούμενης συνεδρίας ή να γίνει σύγκριση μεταξύ του γραφήματος της τελευταίας συνεδρίας με το γράφημα από την πρώτη συνεδρία. Η διαδικασία αυτή συμβάλλει σημαντικά στην διαπίστωση και την συνειδητοποίηση του ατόμου, της εξέλιξης που είχε πετύχει όσον αφορά την εκπαίδευσή του στην εξισορρόπηση της λειτουργίας των δύο εγκεφαλικών ημισφαιρίων. Παράλληλα στο τέλος της κάθε συνεδρίας, ο εκπαιδευτής ανέφερε στο άτομο σε πόσες από τις οκτώ ασκήσεις προχώρησε στο επόμενο επίπεδο δυσκολίας. Αποτελέσματα: Ο συνολικός αριθμός των ατόμων που ολοκλήρωσαν τον κύκλο των δέκα συνεδριών και συμμετείχαν στην έρευνα ήταν 85 άτομα από τα 153 που προσήλθαν. Η στατιστική ανάλυση της κλίμακας Hamilton έδειξε ότι: από τα 34 άτομα που ήταν στο υψηλότερο επίπεδο άγχους (κατηγορία σοβαρού άγχους >30), το μεγαλύτερο ποσοστό αυτών (58.82%) κατέβηκε στην κατηγορία χαμηλότερου επιπέδου άγχους (<17). Από τα 14 άτομα που ήταν στην κατηγορία 25-30 (μεσαίο άγχος), το 71.43% κατέβηκε στην κατηγορία χαμηλότερου επιπέδου άγχους (<17). Από τα 14 άτομα που ήταν στην κατηγορία 18-24 (χαμηλό άγχος), το 71.43% (10 άτομα) κατέβηκε στην κατηγορία χαμηλότερου επιπέδου άγχους (<17). Η στατιστική ανάλυση της κλίμακας Zung έδειξε ότι από τα 31 άτομα που ήταν στην κατηγορία με το υψηλότερο άγχος (>75), τα 15 άτομα, δηλαδή το 48.39%, κατέβηκε στο επίπεδο no stress (<45). Από τα 18 άτομα που ήταν στην κατηγορία 60-74 (μεσαίο άγχος)μετά την παρέμβαση 55.56% κατέβηκε στην κατηγορία no stress (<45). Από τα 36 άτομα που ήταν στην κατηγορία 45-59 (χαμηλό άγχος) το 91.67% κατέβηκε στο επίπεδο καθόλου άγχος (<45). Οι μετρήσεις και από τα δύο εργαλεία έδειξαν ότι το μεγαλύτερο ποσοστό συμμετεχόντων μετακινήθηκε από τα υψηλότερα επίπεδα άγχους στην κατηγορία με το χαμηλότερο επίπεδο άγχους ή στο επίπεδο no stress. Συμπεράσματα: Λαμβάνοντας υπόψη τα αποτελέσματα της μελέτης και αφού διαπιστώθηκε ότι με την μέθοδο της βιοανάδρασης Brain Boy Universal Professional, υπήρξε μία εξαιρετική βελτίωση στην ποιότητα άγχους του δείγματος, συμπεραίνουμε ότι οι αγχώδεις διαταραχές με κύριο σύμπτωμα το αίσθημα του άγχους, είναι δυνατόν να αντιμετωπιστούν με την συγκεκριμένη μέθοδο βιοανάδρασης.